พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินไปทรงเปิดพระบรมราชานุสาวรีย์ ในหลวง รัชกาลที่ 9
พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินไปทรงเปิดพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เขตดุสิต กรุงเทพมหานคร สร้างความประทับใจแก่ประชาชนที่เฝ้ารับเสด็จตลอดทั้งสองฝั่งถนนภายในอุทยานฯ อย่างไม่รู้ลืมบรรยากาศที่อุทยานเฉลิมพระเกียรติ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เขตดุสิต กรุงเทพมหานคร เมื่อเวลา 17.30 น. ที่ผ่านมา ตลอดบริเวณหน้าประตูทางเข้าอุทยานฝั่งถนนศรีอยุธยา ยาวไปจนถึงจุดสิ้นสุดของทั้งสองฝั่งถนนภายในอุทยานฯ มีประชาชนจำนวนมากสวมใส่เสื้อสีเหลือง เฝ้ารอรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ในโอกาสเสด็จพระราชดำเนินไปทรงเปิดพระบรมราชานุสาวรีย์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และต่างชูธงชาติไทย และธงสัญลักษณ์ประจำพระองค์ โบกไปมา เพื่อแสดงความจงรักภักดีต่อสถาบันพระมหากษัตริย์ จากนั้นในเวลา 17.52 น. พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ได้มาถึง ณ อุทยานเฉลิมพระเกียรติ โดยประชาชนที่เฝ้ารับเสด็จทั้งสองฝั่งประตูทางเข้าต่างตะโกนทรงพระเจริญ และโบกธงกัน เพื่อรับเสด็จทั้งสองพระองค์อย่างพร้อมเพรียงกันจากการสัมภาษณ์ประชาชนที่มาเฝ้ารับเสด็จ พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี วันนี้ ต่างแสดงความรู้สึกประทับใจและปลื้มปิติที่ได้มีโอกาสมาเฝ้ารับเสด็จ เนื่องในโอกาสเปิดอุทยานเฉลิมพระเกียรติในวันนี้ พร้อมทั้งถวายพระพรให้พระองค์ทรงพระเจริญทั้งนี้ เมื่อพระบาทสมเด็จพระเจ้าอยู่หัว เสด็จเข้าพลับพลาพิธี จากนั้นทรงงจุดธูปเทียนเครื่องนมัสการบูชาพระรัตนตรัย และเสด็จไปยังแท่นพิธี เพื่อทรงกดปุ่มไฟฟ้าเปิดแพรคลุมพระบรมรูปพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และประทับพระราชอาสน์ หลั่งทักษิโณทก และเสด็จไปทรงกราบที่หน้าเครื่องนมัสการ ทรงลาพระสงฆ์ จากนั้นจึงประทับรถยนต์พระที่นั่ง เสด็จพระราชดำเนินออกจากอุทยานเฉลิมพระเกียรติ กลับยังพระบรมมหาราชวัง เป็นอันเสร็จสิ้นพิธี